Carole Dieschbourg

D'Carole Dieschbourg, gebuer den 3. Oktober 1977 zu EttelbréckPortal vun der lëtzebuergescher Regierung, gekuckt 15. Juli 2019, ass eng lëtzebuergesch Geschäftsfra a Politikerin (déi Gréng). Si war vun Dezember 2013 bis den Abrëll 2022 Ministesch fir Ëmwelt, Klima an Nohaltegkeet an de Regierunge Bettel-Schneider a Bettel-Schneider-Braz.

Karriär
D'Carole Dieschbourg huet op der Universitéit Tréier Geschicht a Germanistik studéiert. Dono huet si fir e LEADER-Projet geschafft an an der Folleg dovun e Buch iwwer d'Millen am Mëllerdall erausginn.

Ier si Ministesch gouf, huet si am Familljebetrib, der Dieschbourger Millen, geschafft. Si war vun 2011 bis 2013 am Gemengerot zu Iechternach"Le Conseil communal." op echternach.lu, gekuckt: 01.12.2013..

Si war bei de Chamberwale vum 20. Oktober 2013 eng zweete Kéier Kandidatin fir déi Gréng am Walbezierk Osten. Si gouf net direkt gewielt, ma gouf doropshin, de 4. Dezember 2013, Ministesch fir Ëmwelt an der Regierung Bettel-Schneider.

2015, wéi Lëtzebuerg d'Présidence vu Conseil vun der Europäescher Unioun hat, huet d'Carole Dieschbourg wärend der Weltklimakonferenz zu Paräis d'Positioun vun der EU bei der 21. Vertragsstaatekonferenz koordinéiert.

Bei de Chamberwale vum 14. Oktober 2018 gouf si als Deputéiert an d'Chamber gewielt, huet awer op hiert Mandat verzicht, fir an der Regierung Bettel-Schneider-Braz de Portefeuille vun der Ministesch fir Ëmwelt, Klima an Nohaltegkeet z'iwwerhuelen.

Opgrond vun der sougenannter Gaardenhaischenaffär an där si mat verwéckelt sollt sinn, huet se den 22. Abrëll 2022 hir Demissioun bekannt ginn an ugekënnegt, sech komplett aus der Politik zeréckzezéien. No engem kuerzen Interim vum Claude Turmes huet d'Joëlle Welfring den 2. Mee 2022 de Poste vun der Ëmweltministesch iwwerholl."Joëlle Welfring soll neue Umweltministerin werden." wort.lu, 27.04.2022.

 Wierk 
 Dieschbourg, Carole (Text) a Christof Weber (Fotoen), 2007: Die Mühlen des Müllerthals oder Les moulins du Müllerthal, Éditions Guy Binsfeld. 220 S. 

 Literatur 
 Stéphanie Majerus, 2024. "Ech refuséiere, gläichgülteg ze ginn". Seit ihrem Rücktritt 2022 als Umweltministerin hat Carole Dieschburg Zeit ihren Interessen nachzugehen. Über was denkt sie gerade nach? d'Lëtzebuerger Land vum 20. Dezember 2024, S. 2-4.
 Christoph Seidler, 2015: Carole Dieschbourg: Europas Stimme auf dem Klimagipfel. Spiegel Online vum 9.  Dezember 2015.
 Jochen Zenthöfer, 2013. "Von der Mühle des Getreides zu den Mühlen der Demokratie – Porträt der neuen Ministerin Carole Dieschbourg."" In: Télécran – Das Luxemburger Magazin, Nr. 51/2013, S. 16–19.

 Um Spaweck 

Kategorie:Gebuer 1977
Kategorie:Lëtzebuergesch Auteuren
Kategorie:Ëmweltministere vu Lëtzebuerg
Kategorie:Politiker (Lëtzebuerg)
Kategorie:Lëtzebuergesch Geschäftsleit